C 230/228
HU
Az Európai Unió Hivatalos Lapja
2023.6.30.
A „Pays d’Hérault” OFJ-t mindhárom színben előállítják, többnyire vörösborként (a termelés 50 %-a), de rozé borként is, amely jelenleg erőteljesen fejlődik, valamint fehérborként.
A „Pays d’Hérault” oltalom alatt álló földrajzi jelzés a régión belüli hagyományos szőlőfajták – például grenache, carignan, cinsault, mourvèdre – házasításával jut kifejezésre.
A más francia szőlőültetvényekről származó szőlőfajták – például merlot, cabernet sauvignon, syrah és chardonnay – telepítése lehetővé tette a termékskála diverzifikálását, különösen a fajtaborok esetében, ugyanakkor megőrizve a „Pays d’Hérault” borok hírnevéhez kapcsolódó minőséget.
A meleg és száraz mediterrán éghajlat hatására az összes szőlőfajta termése valamennyi termőterületen rendszeresen teljesen beérik.
Ezek az érési feltételek – a túlnyomórészt szőlővel beültetett síkságokhoz és meszes fennsíkokhoz igazodó terméshozammal összefüggésben – indokolják a termékleírásban említett maximális hozamot, különösen a termelékeny grenache vagy carignan szőlőfajták esetében.
Mindezek a feltételek lehetővé teszik a viszonylag korai szüretet is.
Az előállított borokat gyümölcsös aromák jellemzik, amelyek mindig jelen vannak, még ha intenzitásuk és jellegük a felhasznált szőlőfajtáktól és az alkalmazott technológiáktól függően változik is.
Vörösborok esetében az extrakciót úgy végzik, hogy szerkezetük lágy legyen, amelyben érett és enyhe tanninok érvényesülnek.
A fehér- és rozé borok esetében lehetővé teszik a kiváló egyensúly fenntartását, valamint frissességük és gyümölcsösségük megőrzését.
Ezek a borok többségében fiatalon történő fogyasztásra készülnek.
A „Pays d’Hérault” OFJ éves bortermelése Hérault megye egész területén körülbelül 900 000 hektoliter, így e borokat az ország területén széles körben forgalmazzák.
8.3.
A földrajzi terület és a termék sajátosságai közötti ok-okozati kapcsolat A talaj- és éghajlati viszonyok együttese – a szőlőtermesztésnek különösen kedvező környezetben – a regionális borágazat fejlődésének és gazdaságának alapja volt és továbbra is az.
Így a szőlészet és a borászat Hérault megye vidéki falvainak háromnegyede számára a legfontosabb tevékenység.
A nagy kiterjedésű történelmi szőlővidék közepén a szőlőművelés és a borkészítés művészetéhez kapcsolódó szaktudás meghonosodása lehetővé tette, hogy az ezen ágazatra szakosodott tudományos és szakmai kutatóközpontokból álló jelentős hálózat alakuljon ki, különösen a Béziers-hez és Montpellier-hez hasonló, nemzetközi hírnévnek örvendő technológiai központokban (kilenc egyetemi vegyes kutatóegység, az Institut des Hautes Etudes de la Vigne et du Vin elnevezésű szőlészeti-borászati intézet).
A kutatási eredmények és az innovatív vállalatok hálózata lendületet tudott adni a „Pays d’Hérault” OFJ-vel ellátott boroknak.
A szőlőtermesztők szaktudása, a hagyományos szőlőfajták mellé más szőlőültetvényekről származó szőlőfajták telepítése, a gazdasági és kereskedelmi szereplők fejlődése, valamint a kutatási és ismeretterjesztési struktúrák már több mint negyven éve lehetővé teszik a borok minőségének a piaci fejleményekhez történő hozzáigazítását.
A borok ennélfogva olyan érzékszervi és aromaprofillal rendelkeznek, amelyeket a fogyasztók – különösen a turisták – keresnek és könnyedén befogadnak.
Ezek a tényezők együttesen hozzájárultak ahhoz, hogy évszázadok óta fennmaradjon Hérault borászati hírneve, illetve az e név alatt forgalmazott borok hírneve.
Ezt a hírnevet a regionális szinten szervezett nemzetközi kereskedelmi események (SITEVI, VINISUD), valamint a városi agglomerációkban a szőlészeti és borászati ciklusokhoz igazodva szervezett különböző fesztiválok és rendezvények is tükrözik.
Ezek az események a kedélyes baráti és társadalmi kapcsolatok jelentős mozzanatai, ugyanakkor előmozdítják a turizmust ebben a mediterrán térségben.
A szőlőültetvények szerkezetátalakításával összefüggésben a szőlőtermesztők – területrendezési tevékenységeik révén – elő tudták mozdítani a szőlővidék szerkezetének kialakítását és elő tudták segíteni a borturizmus fejlődését, ami hozzájárul a „Pays d’Hérault” oltalom alatt álló földrajzi jelzés hírnevének fejlődéséhez.
9.
További alapvető feltételek (csomagolás, címkézés, egyéb követelmények) A címkén feltüntethető kiegészítő feliratok Jogi keret: Nemzeti jogszabályok A további feltétel típusa: A címkézésre vonatkozó kiegészítő rendelkezések A feltétel leírása: A „Pays d’Hérault” oltalom alatt álló földrajzi jelzés kiegészíthető egy vagy több szőlőfajta nevével.